Timo Laaninen

Timo Laaninen (s. 1. elokuuta 1954 Liperi) on suomalainen poliitikko ja pappi. Hän on ollut Suomen Keskustan puoluesihteeri vuosina 2010–2016 ja Helsingin kaupunginvaltuuston jäsen 2013–2017. Laaninen on toiminut kolmen keskustalaisen pääministerin ja kahden muun ministerin erityisavustajana. Hän on tehnyt pitkän uran myös keskustan äänenkannattaja sanomalehti Suomenmaassa, jonka päätoimittajana toimi vuodet 2008–2010.Helsingin Sanomat 7.11.2007 A5
Vuodesta 2018 hän on toiminut Suomen evankelis-luterilaisen kirkon pappina.

Ura
Laaninen valmistui ylioppilaaksi vuonna 1973 ja hallintotieteiden maisteriksi Tampereen yliopistosta vuonna 1983. Hän oli Keskustan Opiskelijaliiton puheenjohtaja ja keskustan puoluehallituksen jäsen vuosina 1979–1980. Nuoren Keskustan Liiton liittosihteerinä hän toimi vuodet 1980–1984 ja puoluevaltuuskunnassa 1982–1984. Vuonna 1985 hän työskenteli keskustan eduskuntaryhmän apulaissihteerinä.

 Toimittajana
Laaninen työskenteli vuosia keskustan pää-äänenkannattajan, sanomalehti Suomenmaan toimittajana. Hän aloitti vuonna 1984 lehden poliittisena toimittajana. Vuodet 1987–1991 hän oli poliittisen toimituksen esimies ja vuosina 1994–2003 Helsingin toimituksen esimies. Lehden päätoimittajana hän toimi vuodet 2008–2010.

Politiikassa
Erityisavustajana
Laaninen on yksi pitkäaikaisimmista keskustalaisten ministereiden erityisavustajista. Vuosina 1992–1993 hän toimi Ahon hallituksen sisäasiainministeri Mauri Pekkarisen ja vuonna 1993 ulkoasiainministeri Heikki Haaviston erityisavustajana. Vuodet 1994–1995 hän oli pääministeri Esko Ahon poliittinen erityisavustaja. Hän oli Ahon erityisavustaja myös vuosina 1999–2000 tämän ollessa presidenttiehdokkaana.

Vuonna 2003 Laaninen oli pääministeri Anneli Jäätteenmäen ja vuosina 2003–2007 pääministeri Matti Vanhasen poliittinen erityisavustaja. 23. lokakuuta 2005 julkaistiin Laanisen kirjoittama teos Se on ihan Matti, jolla tuettiin Vanhasen presidenttiehdokkuutta.

Puoluesihteerinä
Pyrkiessään puoluesihteeriksi keväällä 2010 Laaninen asetti tavoitteeksi puolueen maineen parantamisen. Hänen mukaansa keskustan jäsenet eivät tunteneet puoluettaan siitä mielikuvasta, joka julkisuudessa oli syntynyt vaalirahoituskohun myötä. Mielikuvissa keskusta vaikutti puolirikolliselta poppoolta, joka ”kähmii vaalirahoja sieltä sun täältä ja suhmuroi kuntakaavoja”.

Laaninen valittiin puoluesihteeriksi 12. kesäkuuta 2010 Lahden puoluekokouksessa. Hän voitti jatkokaudelle pyrkineen Jarmo Korhosen äänestyksessä selkein lukemin 1675–576. Hänet valittiin jatkokaudelle Rovaniemen puoluekokouksessa vuonna 2012. Hän voitti vastaehdokkaansa vaalin ensimmäisellä kierroksella saaden 1046 ääntä. Hänet valittiin jatkokaudelle myös vuoden 2014 puoluekokouksessa, jossa hän sai 869 äänellä enemmistön jo ensimmäisellä kierroksella.

Kuntavaaleissa 2012 Laaninen valittiin Helsingin kaupunginvaltuustoon 954 äänellä.

Laaninen ilmoitti maaliskuussa 2016, ettei ole käytettävissä Keskustan puoluesihteeriksi kesän puoluekokouksessa.

 Pappina 
Laaninen valmistui teologian maisteriksi toukokuussa 2018. Kesäkuussa 2018 hänet valittiin Helsingin Malmin seurakuntaan papiksi, ja hän on seurakunnassa projektipappina toukokuun loppuun 2021.Timo Laaninen Helsingin seurakunnat, viitattu 31.12.2020

 Teoksia 

 Laaninen, Timo: Se on Ihan Matti. Helsinki: Maahenki, 2005. 
 Laaninen, Timo: Keskustan kuiskaaja — Vuoteni politiikassa. Kirjapaja, 2021. 

 Lähteet 

Luokka:Suomen Keskustan puoluesihteerit
Luokka:Helsingin kaupunginvaltuutetut
Luokka:Keravan kaupunginvaltuutetut
Luokka:Suomalaiset päätoimittajat
Luokka:Erityisavustajat
Luokka:Vuonna 1954 syntyneet
Luokka:Elävät henkilöt
Luokka:Suomen Keskustan poliitikot
Luokka:Suomen evankelis-luterilaisen kirkon papit
Luokka:Vantaan ja Keravan aluevaltuutetut